
AVIZ

asupra proiectului de Lege pentru aprobarea Ordonanței de urgență a Guvernului nr.77/2012 pentru modificarea şi completarea Ordonanței de urgență a  Guvernului nr.  34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru buget, finanţe şi bănci a fost sesizată spre dezbatere şi avizare,  în procedură de urgență, cu proiectul de Lege pentru aprobarea Ordonanței de urgență a Guvernului nr. 77/2012 pentru modificarea şi completarea Ordonanței de urgență a  Guvernului nr.  34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, trimis cu adresa nr. PLx.35/2013 din 18 februarie 2013, înregistrat sub nr. 22/57 din 18 februarie  2013. 
 Senatul, în calitate de primă Cameră sesizată, a adoptat proiectul de lege în şedinţa din 12 februarie 2013.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este  Cameră decizională.

Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut proiectul de lege menţionat mai sus, în şedinţa din  05 martie 2013.
Membrii Comisiei au examinat proiectul de lege supus avizării, expunerea de motive şi avizul favorabil al Consiliului Legislativ transmis cu adresa nr. 943 din 12 noiembrie 2012.
În raport cu obiectul şi conţinutul său, proiectul de lege face parte din categoria legilor ordinare.
În urma dezbaterilor, membrii Comisiei au hotărât, cu majoritate de voturi, avizarea favorabilă a proiectului de lege cu amendamente:
	Nr.

crt.
	Text iniţial
	Text propus de Comisie

(autorul amendamentului)
	Motivare

	1.
	_____________
	La articolul 8, după litera b1) se introduce o nouă literă b2) cu următorul cuprins:
b2) Se exceptează de la aplicarea prevederilor prezentei ordonanţe de urgenţă următoarele regii autonome/societăţi comerciale care desfăşoară activităţi de interes naţional cu specific deosebit pentru apărare, ordine publică şi siguranţă naţională:
- Regia Autonomă RASIROM;

- R.A. Imprimeria Băncii Naționale a României;
- Monetăria Statului.

Autor:

Dp. Vasile Bleotu - PSD
	Se impune introducerea acestei excepţii pentru regiile autonome/companiile naţionale care:
- achiziţionează produse, servicii sau lucrări pentru îndeplinirea unui contract încheiat ca urmare a participării la procedurile de atribuire a contractelor de achiziţie publică organizate de alte autorităţi contractante;

- achiziţionează produse, servicii sau lucrări destinate revânzării către agenţii economici cu capital privat şi către populaţie;

- desfăşoară activităţi care sunt expuse direct concurenţei pe o piaţă la care accesul nu este restricţionat.




	VICEPREŞEDINTE,
Viorel ŞTEFAN
	SECRETAR,
Gheorghe DRAGOMIR


Consilier parlamentar
Vasilica Popa
